漢唐姬飲酒歌
作者：李賀
朝代：唐

paragraphs: 御服沾霜露，天衢長蓁棘。
金隱秋塵姿，無人爲帶飾。
玉堂歌聲寢，芳林煙樹隔。
雲陽臺上歌，鬼哭復何益。
鐵劒常光光，至兇威屢逼。
彊梟噬母心，犇厲索人魄。
相看兩相泣，淚下如波激。
寧用清酒爲，欲作黃泉客。
不說玉山頹，且無飲中色。
勉從天帝訴，天上寡沈厄。
無處張穗帷，如何望松柏。
妾身晝團團，君魂夜寂寂。
蛾眉自覺長，頸粉誰憐白。
矜持昭陽意，不肯看南陌。